'বড়রা লুট করলেও কৃষকরা ফেরত দিচ্ছেন'
ব্যাংক ঋণ প্রসঙ্গে বণিক বার্তার প্রধান শিরোনাম, “বড়রা লুট করলেও কৃষকরা ফেরত দিচ্ছেন”। প্রতিবেদনে বলা হচ্ছে, দেশের ব্যাংক খেলাপি ঋণের সাথে বড় শিল্প, ব্যবসা ও সেবা খাত সম্পৃক্ত। এই বড় গ্রাহকরা ব্যাংকের টাকা ফেরত না দেয়া সত্ত্বেও তারা আইনি প্রক্রিয়ার বাইরে থেকে যাচ্ছেন।
এক্ষেত্রে ব্যতিক্রম দেশের কৃষকরা। বাংলাদেশ ব্যাংকের তথ্য অনুযায়ী, দেশের কৃষকরা ব্যাংক থেকে যে পরিমাণ ঋণ নিচ্ছেন, সুদসহ তার চেয়ে বেশি পরিশোধ করছেন।
দেশের ব্যাংকগুলো থেকে গত অর্থবছরে (২০২২-২৩) কৃষকরা ৩২ হাজার ৮২৯ কোটি টাকা ঋণ নিয়েছেন। বিপরীতে তারা পরিশোধ করেছেন ৩৩ হাজার ১০ কোটি টাকা। এর আগেও কৃষকরা ব্যাংক থেকে নেয়া ঋণের চেয়ে বেশি পরিশোধ করেছেন।
তবে, ব্যতিক্রম চিত্র দেখা যাচ্ছে শিল্প খাতে মেয়াদি ঋণের ক্ষেত্রে। ২০২১-২২ অর্থবছরে ব্যাংকগুলো শিল্প খাতে মেয়াদি ঋণ বিতরণ করেছিল ৭২ হাজার ৩৬০ কোটি টাকা। বিপরীতে আদায় করতে পেরেছিল ৬৪ হাজার ৮৬২ কোটি টাকা। এ খাতে বিতরণের চেয়ে আদায় কম হয়েছে বলে বাংলাদেশ ব্যাংক জানিয়েছে।
জাতীয় সংসদ নির্বাচনকে ঘিরে আওয়ামী লীগের প্রস্তুতি নিয়ে প্রথম আলোর প্রধান শিরোনাম “ভোটার উপস্থিতি নিশ্চিত করার কৌশল নিচ্ছে আওয়ামী লীগ”। প্রতিবেদনে বলা হচ্ছে বিএনপি এবারও ভোটে অংশ নেবে না এটা ধরে নিয়ে জাতীয় সংসদ নির্বাচনের প্রস্তুতি নিতে শুরু করেছে ক্ষমতাসীন আওয়ামী লীগ।
এবারে তাদের নির্বাচনী কৌশলের মূলে রয়েছে যত বেশি সম্ভব ভোটারের উপস্থিতি নিশ্চিত করা। কারণ দলটি মনে করছে এতে দেশে-বিদেশে নির্বাচন গ্রহণযোগ্য দেখানো যাবে।
আসন্ন জাতীয় সংসদ নির্বাচন অনেকটা গত বছর অনুষ্ঠিত পাঁচটি সিটি কর্পোরেশন নির্বাচনের মত করার কথা চিন্তা করছে দলটি। অর্থাৎ বিএনপির সরাসরি অংশ না নিলেও তাদের থেকে ছোট দলগুলোকে ভোটে দাঁড় করানোর চেষ্টায় থাকবে আওয়ামী লীগ।
আওয়ামী লীগের প্রত্যাশা পূরণের খতিয়ান নিয়ে নিউ এইজের প্রধান শিরোনাম, “AL fails to keep 5 key promises made in 2008” অর্থাৎ “আওয়ামী লীগ ২০০৮ সালে করা পাঁচটি মূল প্রতিশ্রুতি রাখতে ব্যর্থ হয়েছে”।
প্রতিবেদনে বলা হচ্ছে, ক্ষমতাসীন আওয়ামী লীগ আজ থেকে প্রায় ১৫ বছর আগে অর্থাৎ ২০০৮ সালের নির্বাচনী ইশতেহারে পাঁচটি ইস্যুতে প্রতিশ্রুতি দিয়েছিল। সেগুলো হল - দ্রব্যমূল্য নিয়ন্ত্রণ, দুর্নীতির বিরুদ্ধে কার্যকর পদক্ষেপ, দারিদ্র্য ও বৈষম্য দূরীকরণ, বিদ্যুৎ ও জ্বালানির জন্য দীর্ঘমেয়াদী নীতি এবং সুশাসন প্রতিষ্ঠা।
কিন্তু এই সব প্রতিশ্রুতি পূরণে সরকার ব্যর্থ হয়েছে বলে প্রতিবেদনে উল্লেখ করা হয়। এরমধ্যে সবচেয়ে গুরুত্বপূর্ণ নির্বাচনী প্রতিশ্রুতি ছিল জনগণের ক্রয়ক্ষমতার মধ্যে নিত্যপণ্যের দাম সীমাবদ্ধ রাখা।
অথচ সরকারি তথ্য অনুযায়ী, শুধুমাত্র গত তিন বছরে নিত্যপ্রয়োজনীয় জিনিসপত্রের দাম ৩৮ থেকে ২১৯ শতাংশ বেড়েছে, যা নিম্ন ও নিম্ন-মধ্যম আয়ের মানুষদের ব্যাপক টানাপোড়েনের মধ্যে ফেলেছে।
বিএনপির কর্মসূচি নিয়ে নয়া দিগন্তের প্রধান শিরোনাম, “সরকার পতনে ১৫ দিনের যুগপৎ কর্মসূচি ঘোষণা”। প্রতিবেদনে বলা হচ্ছে, বাংলাদেশের বিরোধী রাজনৈতিক দলগুলো সরকার পতনের এক দফা আন্দোলনের চূড়ান্ত পর্যায়ে রয়েছে ।
সেই ধারাবাহিকতায় সোমবার টানা ১৫ দিনের যুগপৎ কর্মসূচি ঘোষণা করেছে বিএনপিসহ যুগপৎ আন্দোলনে থাকা দেশের বিরোধী রাজনৈতিক দলগুলো।
এক দফা দাবিতে আগামী ১৯শে সেপ্টেম্বর থেকে তেসরা অক্টোবর পর্যন্ত ঢাকা, চট্টগ্রাম, সিলেট, খুলনাসহ ছয় বিভাগে রোডমার্চ-সমাবেশ করবে দলটি।
গুলশানে বিএনপি চেয়ারপারসনের কার্যালয়ে এ কর্মসূচি ঘোষণা করেন বিএনপির জাতীয় স্থায়ী কমিটির সদস্য নজরুল ইসলাম খান। বিএনপি মহাসচিব মির্জা ফখরুল ইসলাম আলমগীর অসুস্থ থাকায় তিনি উপস্থিত থাকলেও তার বদলে দলের এই স্থায়ী কমিটির সদস্য কর্মসূচি ঘোষণা করেন।
গত ১৮ই জুলাই সরকারের পদত্যাগসহ নির্দলীয় নিরপেক্ষ সরকার পুনঃপ্রতিষ্ঠার এক দফা দাবিতে বিএনপির নেতৃত্বাধীন যুগপৎ আন্দোলনের প্রথম কর্মসূচি শুরু হয়েছিল।
এ বিষয়ে আওয়ামী লীগের প্রতিক্রিয়া নিয়ে দ্য ডেইলি স্টারের প্রথম পাতার খবর, “AL won’t let BNP take control of the capital” অর্থাৎ “বিএনপিকে ঢাকার নিয়ন্ত্রণ নিতে দেবে না আওয়ামী লীগ”
প্রতিবেদনে বলা হচ্ছে, বিএনপি নির্দলীয় নিরপেক্ষ সরকারের অধীনে নির্বাচনের জন্য আন্দোলন জোরদার করার পরিকল্পনা করায়, আওয়ামী লীগ এবং আইন প্রয়োগকারী সংস্থা ঢাকাকে নিজেদের নিয়ন্ত্রণে রাখতে বদ্ধপরিকর থাকার কথা জানিয়েছে।
সরকার বিএনপি ও তার সহযোগীদের সমাবেশ ও মিছিলের মতো শান্তিপূর্ণ কর্মসূচি পালনের অনুমতি দিলেও অবরোধ ও অবস্থান কর্মসূচির অনুমতি দেবে না যা সহিংসতা সৃষ্টি করতে পারে বা শহরকে অচল করে দিতে পারে।
তবে ঢাকার বাইরে বেশ কয়েকটি রোডমার্চ ও সমাবেশের ঘোষণা দিলেও আওয়ামী লীগ সেসব নিয়ে চিন্তিত নয়।
বিএনপির কর্মসূচি প্রতিহত করতে এবং আওয়ামী লীগের শক্তি প্রদর্শন করতে ‘শান্তি ও উন্নয়ন’ প্রতিপাদ্য নিয়ে পাল্টা সমাবেশ করবে বলে জানা গিয়েছে।
এক্সপ্রেসওয়েতে বাস চলাচল নিয়ে ঢাকা ট্রিবিউনের প্রধান শিরোনাম, “Dhaka Elevated Expressway: Shuttle bus service brings relief for commuters” অর্থাৎ “ঢাকা এলিভেটেড এক্সপ্রেসওয়ে: শাটল বাস সার্ভিস যাত্রীদের জন্য স্বস্তি বয়ে এনেছে”।
প্রতিবেদনে বলা হচ্ছে, ঢাকার এলিভেটেড এক্সপ্রেসওয়েতে বিআরটিসি শাটল বাস চলাচল শুরু হওয়ায় যানজটপূর্ণ ঢাকায় সাধারণ মানুষের মধ্যে স্বস্তি এসেছে।
ফার্মগেট থেকে উত্তরা বিমানবন্দরে বাসে যেতে এখন মাত্র ১২ থেকে ১৩ মিনিট সময় লাগবে, যেখানে এক্সপ্রেসওয়ে ছাড়া ২ থেকে ৩ ঘন্টার বেশি সময় লাগতো।
সোমবার সকাল ১১টায় ফার্মগেট থেকে বিমানবন্দর পর্যন্ত আটটি ডাবল ডেকার বাস দিয়ে নন-স্টপ সার্ভিসের উদ্বোধন করা হয়।
জনশক্তি রপ্তানি ও রেমিটেন্স প্রবাহ নিয়ে যুগান্তরের প্রধান শিরোনাম, “সামগ্রিক অর্থনীতির ওপর বড় আঘাত”। প্রতিবেদনে বলা হচ্ছে, বাংলাদেশ থেকে বিদেশে জনশক্তি রপ্তানি এবং বিদেশে কর্মরত প্রবাসীর সংখ্যা বাড়লেও কমে যাচ্ছে রেমিট্যান্স প্রবাহ।
রেমিট্যান্স প্রবাহ নিম্নমুখী হওয়ায় ব্যাংকগুলোয় কমে গেছে ডলারের সরবরাহ। এতে বৈদেশিক মুদ্রা ব্যবস্থাপনায় বড় ধরনের সংকট সৃষ্টি হয়েছে। যা দেশের সামগ্রিক অর্থনীতির ওপর বড় ধরনের আঘাত হেনেছে।
বিদ্যমান পরিস্থিতিতে জরুরি ভিত্তিতে ব্যাংকিং চ্যানেলে রেমিট্যান্স প্রবাহ বাড়াতে না পারলে অর্থনীতিতে বিদ্যমান সংকট আরও ঘনীভূত হবে বলে সতর্ক করেছেন অর্থনীতিবিদরা। তারা বলেছেন, আমদানি কমিয়ে সংকটের সমাধান করা যাবে না। এতে সমস্যা আরও বাড়বে।
ব্যাংকঋণের সুদহার নিয়ে কালের কণ্ঠের প্রধান শিরোনাম, “গভর্নরের সঙ্গে বৈঠক : সুদহার না বাড়ানোর দাবি ব্যবসায়ীদের”। প্রতিবেদনে বলা হচ্ছে, ব্যাংকঋণের সুদহার বাড়ানো হলে ব্যবসার ওপর নেতিবাচক প্রভাবের আশঙ্কা করছেন ব্যবসায়ীরা।
ব্যবসায় প্রতিযোগিতা সক্ষমতা ধরে রাখতে সুদের হার আর যাতে না বাড়ে, সে জন্য গভর্নরের কাছে অনুরোধ জানিয়েছে ব্যবসায়ীদের শীর্ষ সংগঠন ফেডারেশন অব বাংলাদেশ চেম্বারস অব কমার্স অ্যান্ড ইন্ডাস্ট্রি (এফবিসিসিআই)।
সোমবার বাংলাদেশ ব্যাংকের গভর্নর আব্দুর রউফ তালুকদারের সঙ্গে দেখা করার পর সাংবাদিকদের এ কথা জানান এফবিসিসিআই সভাপতি মাহবুবুল আলম। তিনি বলেন, ব্যাংকঋণের সুদের হার খুব বেশি বাড়বে না বলে ব্যবসায়ীদের আশ্বস্ত করেছেন বাংলাদেশ ব্যাংকের গভর্নর।
আব্দুর রউফ তালুকদার তাঁদের বলেছেন, সুদহার অস্বাভাবিক হারে বাড়বে না। এখনকার পদ্ধতি অনুসারে সামান্য পরিমাণে ধাপে ধাপে বাড়তে পারে। দেশের মুদ্রানীতি অনুসারে ছয় মাস পর পর পর্যালোচনার মাধ্যমে এক দশমিক এক বা এক দশমিক দুই শতাংশ পর্যন্ত বাড়তে পারে।
ইত্তেফাকের প্রধান শিরোনাম, “তিতাসের এমডির বিরুদ্ধে তদন্ত শুরু পেট্রোবাংলার”। প্রতিবেদনে বলা হচ্ছে, সরকারের নির্দেশনা অমান্য, কোম্পানির সিস্টেম লস বাড়ানো এবং ঘুষের বিনিময়ে শিল্পপ্রতিষ্ঠানে গ্যাস-সংযোগ দেওয়াসহ নানা অনিয়ম ও দুর্নীতির অভিযোগ উঠেছে তিতাস গ্যাস ট্রান্সমিশন অ্যান্ড ডিস্ট্রিবিউশন কোম্পানি লিমিটেডের ব্যবস্থাপনা পরিচালকের (এমডি) বিরুদ্ধে।
এমনকি অনিয়ম করতে গিয়ে প্রধানমন্ত্রী ও বিদ্যুৎ, জ্বালানি ও খনিজ সম্পদ মন্ত্রী শেখ হাসিনার নাম ভাঙানোর অভিযোগও তার বিরুদ্ধে উঠেছে। এ নিয়ে তোলপাড় চলছে দেশের জ্বালানি ও খনিজ সম্পদ খাতে।
তিতাস গ্যাসের এমডি মো. হারুনুর রশিদ মোল্লাহর বিরুদ্ধে আনা অনিয়মের অভিযোগগুলো খতিয়ে দেখতে গত রবিবার একটি তদন্ত কমিটি গঠন করেছে বাংলাদেশ তেল, গ্যাস ও খনিজ সম্পদ করপোরেশন (পেট্রোবাংলা)।
ডিম আমদানি নিয়ে সংবাদের প্রধান শিরোনাম, “চার প্রতিষ্ঠানকে চার কোটি ডিম আমদানির অনুমতি”। প্রতিবেদনে বলা হচ্ছে, দেশের বাজার নিয়ন্ত্রণে ভারত থেকে চার কোটি ডিম আমদানির অনুমতি দিয়েছে সরকার। চার প্রতিষ্ঠানকে এক কোটি করে ডিম আমদানির অনুমোদন দেয় দেশটির বাণিজ্য মন্ত্রণালয়।
কোম্পানিগুলো  চাইলে মঙ্গলবার থেকেই আমদানি করতে পারবে। প্রাথমিক পর্যায়ে সরকার আমদানির পর বাজার স্থিতিশীল আছে কিনা তা পর্যবেক্ষণ করবে এবং বাজার পরিস্থিতি বিবেচনা করে পরবর্তী সিদ্ধান্ত নেবে।
সোমবার কলকাতায় এক হালি ডিম বিক্রি হয়েছে ২৬ রুপি বা ৩৪ টাকার কিছু বেশি। সে হিসেবে প্রতিটি ডিমের দাম পড়ছে বাংলাদেশি মুদ্রায় ৮ টাকা করে। আমদানি করা ডিম খুচরা পর্যায়ে সরকার প্রতি পিস ১২ টাকায় বিক্রির কথা জানিয়েছে।
এর আগে গত ১৪ই সেপ্টেম্বর খুচরা পর্যায়ে ডিমের দাম ১২ টাকা নির্ধারণ করে দেয় সরকার। ওই দিন বাণিজ্যমন্ত্রী টিপু মুনশী বলেছিলেন, স্থানীয় বাজারে ডিমের দাম না কমলে সরকার ডিম আমদানির সিদ্ধান্ত নেবে।
খালেদা জিয়ার স্বাস্থ্য পরিস্থিতি নিয়ে নয়া দিগন্তের প্রথম পাতার খবর “৮ ঘণ্টা সিসিইউতে খালেদা জিয়া”। প্রতিবেদনে বলা হয়েছে, হঠাৎ শ্বাসকষ্ট বেড়ে যাওয়ায় বিএনপি চেয়ারপারসন বেগম খালেদা জিয়াকে রোববার রাত ৩টার দিকে দ্রুত করোনারি কেয়ার ইউনিটে (সিসিইউ) স্থানান্তর করা হয়।
প্রায় আট ঘণ্টা পর অবস্থার কিছুটা উন্নতি হলে সোমবার সকালে তাকে পুনরায় কেবিনে আনা হয়। তবে এখনো হাসপাতালে চিকিৎসাধীন আছেন খালেদা জিয়া। তাকে চিকিৎসকরা নিবিড় পর্যবেক্ষণে রাখার কথা জানিয়েছেন।
বিএনপি চেয়ারপারসনের মেডিক্যাল বোর্ডের একজন সদস্য সোমবার সন্ধ্যায় বলেছেন, তার শ্বাসকষ্ট কমলেও অবস্থা ভালো বলার সুযোগ নেই। শরীরে জ্বর ওঠানামা করছে। কিনডির ক্রিয়েটিনিন বর্ডার লাইনের কাছাকাছি চলে গেছে। খাবারে রুচি কমেছে, শরীরে দুর্বলতা রয়েছে।
শুক্রবার রাতে পেট থেকে পানি বের করার পর কিছুটা স্বস্তিবোধ করেন তিনি। লিভার জটিলতার কারণে বিভিন্ন সমস্যা বাড়ছে। এর ফলে অন্য রোগের প্রতিরোধ ক্ষমতা কমে যাচ্ছে। বিদেশে তার লিভার প্রতিস্থাপন করা জরুরি বলে চিকিৎসকরা জানিয়েছেন।
নিউ এইজের প্রথম পাতার খবর, “Switzerland, Canada, 27 right groups condemn jailing Adilur, Elan” অর্থাৎ “সুইজারল্যান্ড, কানাডাসহ ২৭টি মানবাধিকার সংস্থা আদিলুর, এলানকে কারাগারে পাঠানোর নিন্দা করেছে”।
প্রতিবেদনে বলা হচ্ছে, মানবাধিকার সংস্থা অধিকারের সম্পাদক আদিলুর রহমান খান এবং পরিচালক নাসির উদ্দিন এলান সম্প্রতি দোষী সাব্যস্ত হওয়ার পর তাদের দুই বছরের কারাদণ্ড দিয়েছে ঢাকার সাইবার ট্রাইব্যুনাল। এ নিয়ে গভীর উদ্বেগ প্রকাশ করেছে আন্তর্জাতিক মানবাধিকার সংস্থাগুলো।
তাদের মুক্তি দাবি করে বিবৃতি দিয়েছে ‘এশিয়ান ফোরাম ফর হিউম্যান রাইটস অ্যান্ড ডেভেলপমেন্ট’ (ফোরাম-এশিয়া) এবং এর সদস্য সংস্থাগুলো। ওই বিবৃতিতে আন্তর্জাতিক ২৭টি মানবাধিকার সংস্থা স্বাক্ষর করেছে।
বিবৃতিতে বলা হয়েছে, তারা দু’জন বাংলাদেশের বিচারবহির্ভূত হত্যা, নির্যাতন, জোরপূর্বক গুম এবং নারী ও সংখ্যালঘুদের বিরুদ্ধে সহিংসতার ঘটনাগুলো নথিভুক্ত করেছেন।
২০১৩ সালে একটি বিক্ষোভ দমনের সময় ৬১ জনকে বিচারবহির্ভূতভাবে হত্যার ঘটনা প্রকাশ্যে আনার পরই তাদের ওপর হয়রানি শুরু হয়।
২০০৬ সালে প্রণীত তথ্য ও যোগাযোগ প্রযুক্তি আইনের ৫৭ ধারার অধীনে ওই দুজনের বিরুদ্ধে ভুয়া, অশ্লীল ও মানহানিকর তথ্য প্রকাশ করার অভিযোগ মামলা দায়ের করে কর্তৃপক্ষ।

ভোটার উপস্থিতি নিশ্চিত করার কৌশল নিচ্ছে আওয়ামী লীগ